Πουπέκι παραδοσιακό (γαλατόπιτα από τα Μεσόγεια)
Έχετε δοκιμάσει το πουπέκι; Είναι η εμβληματική γαλατόπιτα της Αττικής, με βάση από σπιτικά φύλλα και σιμιγδαλένια, γαλατένια κρέμα. Καλύτερη και από κρεμ μπριλέ!
2 λίτρα γάλα *, 4 αυγά, 2 φλιτζ. τσαγιού ψιλό σιμιγδάλι, 2 φλιτζ. τσαγιού ζάχαρη, ξύσμα από 1/2 λεμόνι, 1 καψάκι βανιλίνη (ή σπόροι από 1 λοβό), 200 γρ. βούτυρο αιγοπρόβειο ή αγελαδινό, λιωμένο, για το βουτύρωμα, 500 γρ. αλεύρι σταρένιο, κίτρινο, για ζυμώματα, 1 κουτ. γλυκού ξίδι, 1 κουτ. γλυκού ελαιόλαδο, 1/2 κουτ. γλυκού αλάτι, χλιαρό νερό (βλ. διαδικασία), 4-5 κουτ. σούπας ζάχαρη, 1 ασπράδι αυγού (προαιρετικά)
Για να φτιάξουμε το παραδοσιακό πουπέκι ξεκινάμε ζεσταίνοντας σε μια μεγαλούτσικη κατσαρόλα 1,5 λίτρο από το γάλα. Παράλληλα, βάζουμε το υπόλοιπο γάλα σε ένα μεγάλο μπολ, προσθέτουμε τα αυγά, το σιμιγδάλι και τη ζάχαρη και ανακατεύουμε καλά. Μόλις το γάλα στην κατσαρόλα ζεσταθεί καλά, αρχίσει να αχνίζει και είναι έτοιμο να φουσκώσει, αποσύρουμε την κατσαρόλα από τη φωτιά και με μια κουτάλα ρίχνουμε μια δυο δόσεις στο μπολ με το μείγμα σιμιγδαλιού. Ανακατεύουμε καλά και αδειάζουμε το μείγμα του μπολ στην κατσαρόλα με το υπόλοιπο γάλα.Προσθέτουμε το ξύσμα και την βανίλια, ανακατεύουμε, βάζουμε ξανά την κατσαρόλα στη φωτιά, χαμηλώνουμε τη θερμοκρασία και σιγοβράζουμε την κρέμα (ανακατεύοντας ασταμάτητα), μέχρι να αρχίσει να δένει.Στο διάστημα αυτό θα έχουν «ψηθεί» τα αυγά και το σιμιγδάλι, ώστε να μη μείνει βαριά γεύση.Αποσύρουμε από τη φωτιά, αδειάζουμε την κρέμα σε μπολ και την καλύπτουμε με διάφανη μεμβράνη που εφαρμόζουμε στην επιφάνεια της κρέμας, για να μην πιάσει κρούστα.Στον κάδο του μίξερ ρίχνουμε το αλεύρι, το αλάτι, το λάδι και το ξίδι και ανακατεύουμε με τον γάντζο, προσθέτοντας σταδιακά όσο χλιαρό νερό χρειάζεται για να γίνει μια πολύ μαλακή, εύπλαστη ζύμη.Σκεπάζουμε τη ζύμη με μια καθαρή πετσέτα και την αφήνουμε να ξεκουραστεί για 30 λεπτά.Τη χωρίζουμε σε τρία μέρη. Σε αλευρωμένη επιφάνεια ανοίγουμε το κάθε κομμάτι με τον πλάστη-βέργα σε πολύ λεπτό, σχεδόν διάφανο φύλλο με διάμετρο όση του ταψιού (40 εκ.). Τα λεπτά φύλλα απορροφούν ωραία το βούτυρο και εντείνεται η νοστιμιά της πίτας. Αν δυσκολευόμαστε να ανοίξουμε 3 λεπτά φύλλα, μπορούμε να ανοίξουμε 2 μέτρια φύλλα, με μικρή διαφορά στο τελικό αποτέλεσμα.Προθερμαίνουμε τον φούρνο στους 200°C. Βουτυρώνουμε τον πυθμένα και τα τοιχώματα του ταψιού. Στρώνουμε το ένα φύλλο, καλύπτοντας μόνο τον πυθμένα. Το βουτυρώνουμε καλά και στρώνουμε εντός τα άλλα δύο φύλλα, βουτυρωμένα και αυτά ένα ένα. Χτυπάμε την κρέμα με το μίξερ ή με το σύρμα έντονα, για να αφρατέψει, και την αδειάζουμε στο ταψί, πάνω στα βουτυρωμένα φύλλα. Ψήνουμε για περίπου 40 λεπτά, μέχρι να σφίξει η κρέμα και να σχηματιστεί μια ρόδινη κρούστα.Βγάζουμε το γλυκό από τον φούρνο και πασπαλίζουμε την επιφάνειά του με τη ζάχαρη, σκέτη ή ελαφρώς ανακατεμένη με το ασπράδι αυγού.Βάζουμε ξανά το ταψί στο πιο ψηλό ράφι του φούρνου και ψήνουμε σε δυνατό γκριλ μέχρι να σχηματιστεί μια τραγανή κρούστα σαν λεπτό γυαλί.Σερβίρουμε το πουπέκι αφού κρυώσει λίγο και γίνει χλιαρό, για να μη διαλυθεί.
Αλεύρι (ζύμες),Γάλα,Ζάχαρη